HTECH โชว์กำไรไตรมาส 3/61 โตทุบสถิติ “ออลไทม์ไฮ” รับรายได้ขายพุ่ง หนุนราคาวิ่งแรงกว่า 13%
HTECH โชว์กำไรไตรมาส 3/61 โตทุบสถิติ "ออลไทม์ไฮ" รับรายได้ขายพุ่ง หนุนราคาวิ่งแรงกว่า 13% โบรกฯเชียร์ซื้อ เคาะเป้า 10 บ. ล่าสุด ณ เวลา 11.11 น. อยู่ที่ 6.70 บาท บวก 0.80 บาท หรือ 13.56% สูงสุดที่ 6.75 บาท ต่ำสุดที่ 6.55 บาท ด้วยมูลค่าซื้อขาย 16.27 ล้านบาท
14 พ.ย. 2561

ผู้สื่อข่าวรายงานว่า ราคาหุ้น บริษัท แฮลเซี่ยน เทคโนโลยี่ จำกัด (มหาชน) หรือ HTECH ล่าสุด ณ เวลา 11.11 น. อยู่ที่ 6.70 บาท บวก 0.80 บาท หรือ 13.56% สูงสุดที่ 6.75 บาท ต่ำสุดที่ 6.55 บาท ด้วยมูลค่าซื้อขาย 16.27 ล้านบาท

ทั้งนี้ราคาหุ้น HTECH ปรับตัวเพิ่มขึ้น หลังรายงานผลการดำเนินงานประจำไตรมาส 3/61 ปรับตัวเพิ่มขึ้น 23% ดังนี้

โดยผลการดำเนินงานในไตรมาสดังกล่าวมีกำไรเพิ่มขึ้น เนื่องจากบริษัทมีรายได้จากการขายเพิ่มขึ้น
ด้าน บล.เคทีบี (ประเทศไทย) ระบุในบทวิเคราะห์ แนะนำ “ซื้อ” HTECH ราคาเป้าหมาย 10 บาท/หุ้น โดย HTECH รายงานกำไรสุทธิในไตรมาส 3/61 ที่ 51 ล้านบาท เติบโต 23% เทียบจากปีก่อน และ 13% เทียบจากไตรมาสก่อน ทำสถิติสูงสุดใหม่ สูงกว่าที่บล.เคทีบี (ประเทศไทย) คาด 6% ซึ่งเติบโตจากรายได้เพิ่มขึ้น เนื่องจากภาวะอุตสาหกรรมยานยนต์ในไทยฟื้นตัว และเศรษฐกิจในสิงค์โปร์และมาเลเซียก็เริ่มเห็นสัญญาณดีขึ้น
โดยกำไรสุทธิงวด 9 เดือนแรก อยู่ที่ 137 ล้านบาท ซึ่งคิดเป็น 76% ของประมาณการทั้งปีของเบล.เคทีบี (ประเทศไทย) จึงคงประมาณการกำไรสุทธิปี 2561 ที่ 182 ล้านบาท เติบโต 29% เทียบจากปีก่อน โดยมองไตรมาส 4/61 รายได้จะยังคงเพิ่มขึ้นต่อเนื่อง จากกำลังการผลิตเพิ่ม แต่อาจเห็นการอ่อนตัวของกำไรสุทธิเล็กน้อย เนื่องจากจะมีค่าใช้จ่ายเกี่ยวกับพนักงาน เช่น โบนัส เป็นต้น
ส่วนกำไรสุทธิปี 2562 คาดจะเติบโตจาก 1) กำลังการผลิตที่จะเพิ่มขึ้น เนื่องจาก HTECH จะเพิ่มเครื่องจักรในส่วนงาน Carbide และ PCD อีก 6 เครื่องจักรในช่วงต้น และ 2) อุปสงค์ของ HDD เพิ่มขึ้น จากการย้ายฐานการผลิต HDD มาที่ไทยเพิ่มขึ้น และมีแผนการขยายกำลังการผลิต HDD ของลูกค้าในปีหน้าค่อนข้างมาก